作者:李商隱
標題:詠懷寄秘閣舊僚二十六韻
內容:年鬢日堪悲，衡茅益自嗤。攻文枯若木，處世鈍如錘。敢忘垂堂戒，寧將暗室欺。懸頭曾苦學，折臂反成醫。僕禦嫌夫懦，孩童笑叔痴。小男方嗜慄，幼女漫憂葵。遇炙誰先啖，逢齏即便吹。官銜同畫餅，面貌乏凝脂。典籍將蠡測，文章若管窺。圖形翻類狗，入夢肯非羆。自哂成書簏，終當咒酒卮。懶沾襟上血，羞鑷鏡中絲。橐鑰言方喻，樗蒱齒詎知。事神徒惕慮，佞佛愧虛辭。曲藝垂麟角，浮名狀虎皮。乘軒寧見寵，巢幕更逢危。禮俗拘嵇喜，侯王忻戴逵。途窮方結舌，靜勝但支頤。糲食空彈劍，亨衢詎置錐。柏臺成口號，芸閣暫肩隨。悔逐遷鶯伴，誰觀擇蝨時。甕間眠太率，床下隱何卑。奮跡登弘閣，摧心對董帷。校讎如有暇，松竹一相思。